ছোটপর্দার বড় তারকা এবার আসছেন বড়পর্দায়। আগামী মাসের গোড়া থেকেই শুরু হতে চলেছে শ্যুটিং। ‘খোকাবাবু’-র পরে দর্শক যখন টেলিভিশনে তাঁর পরবর্তী ধারাবাহিকের অপেক্ষায় তখনই এল সুসংবাদ। আপাতত কিছুদিন ছোটপর্দা থেকে ব্রেক। 

এই বিষয়ে অন্যান্য খবর

কিছু প্রেম জীবনটাকে সাজিয়ে দিয়ে যায়, ঠিক যেমন ‘দরিয়া’
টলি ও টেলি তারকাদের ছোটবেলার ছবির অ্যালবাম


সিনেমার নাম ‘থাই কারি’ এব‌ং এই ছবিতে নায়িকার ভূমিকায় রয়েছেন তৃণা সাহা আর নায়কের ভূমিকায় হিরণ চট্টোপাধ্যায়। শ্যামসুন্দর দে প্রযোজিত এই ছবির প্রায় পুরো শ্যুটিংটাই হবে তাইল্যান্ডে, ব্যাংকক-সহ একাধিক লোকেশনে। 

ছবি: অভিনেতাদের ফেসবুক পেজ থেকে
বড়পর্দায় ডেবিউ নিয়ে উচ্ছ্বসিত তৃণা জানালেন, ‘‘শ্যামসুন্দরদা আমাকে অনেক দিন ধরেই চেনেন। ‘খোকাবাবু’ শেষ হওয়ার পরে যখন উনি আমাকে এই ছবির স্ক্রিপ্টটা পাঠালেন, আমার খুবই ভাল লাগল। গত সপ্তাহেই সব কিছু কনফর্ম হয়েছে। খুব এক্সাইটেড লাগছে। আপাতত জমিয়ে ওয়র্কশপ করছি ছবির জন্য।’’
আগামী সপ্তাহের শেষের দিকেই ‘থাই কারি’ টিম পাড়ি দিচ্ছে ব্যাংকক। অঙ্কিত আদিত্য পরিচালিত এই ছবিতে হিরণ ও তৃণা ছাড়াও রয়েছেন বাংলার দুই তারকা— রুদ্রনীল ঘোষ ও সোহম চক্রবর্তী। তবে বড়পর্দায় ডেবিউ মানেই ছোটপর্দাকে পুরোপুরি বিদায় নয়, সে কথাও জানালেন অভিনেত্রী।